**Javier Ignacio Maroto Aranzábal**, nado en Vitoria o 6 de xaneiro de 1972, é un político vasco, vicesecretario sectorial do Partido Popular. Foi o alcalde do concello de Vitoria entre 2011 e 2015.

Traxectoria
-----------

Tras cursar estudos no colexio San Viator da capital arabesa estudou Ciencias Económicas e Empresariais na Universidade de Deusto.

En 1999 formou parte da candidatura do PP para o concello de Vitoria, tras ter sido membro de Novas Xeracións de Áraba e tras a vitoria do Partido Popular na capital arabesa ocupou o cargo de tenente de alcalde e concelleiro delegado de Facenda, unha responsabilidade que desempeñaría nos oito anos de goberno do PP (1999-2007). Nesas dúas lexislaturas con Alfonso Alonso como alcalde, exerceu ademais como portavoz do Goberno, presidente da sociedade municipal Gilsa, encargada da xestión do solo industrial no municipio de Vitoria, e concelleiro responsable de Novas Tecnoloxías.

Javier Maroto nunha rolda de prensa no concello de Vitoria.
Desde 2008, Javier Maroto foi o voceiro do grupo municipal do PP no consistorio vitoriano, así como o seu responsable na área de Urbanismo. Tamén formou parte, como representante do Partido Popular, do consello da sociedade municipal Ensanche 21, encargada da expansión urbana da capital arabesa polas novas áreas de Salburúa e Zabalgana. Así mesmo, é o secretario de organización do Partido Popular en Áraba.

É un dos poucos políticos do Partido Popular que criticou publicamente a posición do Partido Popular sobre o matrimonio homosexual. O 5 de novembro de 2010 nunha entrevista ofrecida a Radio Vitoria opinou que "sería un erro eliminar a lei de matrimonios homosexuais".

Javier Maroto presentou o 23 de xuño de 2010 a súa candidatura á alcaldía de Vitoria para 2011, a cal gañou nas eleccións do 22 de maio. Foi investido alcalde o 11 de xuño de 2015.

Perdeu a alcaldía de Vitoria o 13 de xuño de 2015 en favor de Gorka Urtaran do PNV, a pesar de gañar as eleccións, debido a que os concelleiros de PNV, EH Bildu, Sumando-Hemen Gaude e Irabazi Gasteiz votaron polo candidato jeltzale.

O 18 de xuño de 2015 o Presidente nacional do Partido Popular Mariano Rajoy nomeouno Vicesecretario Sectorial, cargo de nova creación.

Notas
-----

1. 1 2  Europa Press, 3 de abril de 2008: Alonso abandonará el Ayuntamiento de Vitoria tras doce años y será substituído por Maroto como portavoz municipal
2. ↑  El Correo, 14 de decembro de 2008: Entrevista a Javier Maroto
3. ↑  "Populares Vitoria-Gasteiz". Arquivado dende o orixinal o 14 de maio de 2014. Consultado o 01 de xaneiro de 2013.
4. ↑  Urtaran logra a alcaldía de Vitoria apoiado por EH Bildu, Podemos e Irabazi. Arquivado 17 de xullo de 2015 en Wayback Machine. *El Correo*, 13 de xuño de 2015.
5. ↑  Rajoy premia a Javier Maroto cun posto na dirección do PP nacional. Arquivado 17 de xullo de 2015 en Wayback Machine. *El Correo*, 18 de xuño de 2015.

|  |  |  |
| --- | --- | --- |
| Predecesor:**Patxi Lazcoz** | **Alcalde de Vitoria**2011-2015 | Sucesor:**Gorka Urtaran** |
| Predecesor:***Non existía o cargo*** | **Vicesecretario sectorial do Partido Popular**2015-actualidade | Sucesor:***No cargo*** |

|  |  |
| --- | --- |
| Control de autoridades | 
* Wd: Q636917
* PACE: 8282

 |